Tre teenagere er blevet varetægtsfængslet og sigtet for gruppevoldtægt af en 14-årig pige. Det er politiets teori, at hun blev voldtaget på skift

Ved du noget om sagen? Tip os på 1224@eb.dk eller sms/mms på 1224 (alm. takst)

Tre unge drenge i alderen 15-16 år blev torsdag varetægtsfængslet og sigtet for at have gruppevoldtaget en kun 14-årig pige.

Og nu er der nyt om sigtelse. Politiets teori er, at de tre drenge på skift har tvunget sig til oralsex og har voldtaget pigen af tre omgange sidste år.

- De er sigtet for tre forhold mod den samme forurettede 14-årige pige. Det drejer sig om både voldtægt og anden kønslig omgang med pigen, og det er sket over tre gange i oktober og november 2017. Alle tre drenge var til stede, og det er også blevet filmet, siger politikommissær Henrik Gunst til Ekstra Bladet.

Den ene gang skulle det være sket i et solcenter, mens de to andre gange er sket på private adresser i Nivå og Kokkedal. Politikommissæren understreger, at der er tale om en meget grov sag.

Grænseløst groft

- Det er fuldstændig uacceptabel opførsel. Der er tale om en grænseløs grov forbrydelse af unge mennesker helt uden filter, siger Henrik Gunst til Ekstra Bladet.

De tre drenge er blevet varetægtsfængslet i 14 dage i surrogat på grund af deres meget unge alder.

De nye sigtelser er en del af et større sagskompleks, som Nordsjællands Politi er i gang med at efterforske. Ifølge politiet har de nye sigtelser en sammenhæng med en række andre sigtelser for knap to uger siden.

Her blev tre drenge sigtet og senere varetægtsfængslet for at stå bag en grov gruppevoldtægt.

- Der en genganger i forhold til den sag, siger Henrik Gunst til Ekstra Bladet.

Efter sigende tvang de en 14-årig pige ind på et værelse, hvor en af drengene tvang sig til samleje, mens de to andre filmede og holdt vagt.

Ved du noget om sagen? Tip os på 1224@eb.dk eller sms/mms på 1224 (alm. takst)